《诸公以嵩师破戒作诗嘲咏因次韵解之》
宋代·郭印

老嵩悟尘缘，洪炉一点雪。
飞行三界外，宴坐常兀兀。
有如出笼鸟，岂比缩颈鳖。
万象一诗本，章句真琐屑。
世人不识渠，小智互分别。
岂知日用处，默语无殊辙。
春雷未出地，草木含冻结。
大声欻然来，蛰龙起修骨。
神功无定在，作止才一瞥。
以诗来议师，所见何纖末。
想当闻此言，挥麈笑且咄。
惜哉二三子，微沤更出没。
眼翳挥未扫，幻化何从灭。
月体元自空，三三认盈缺。
长篇陋摛锦，敏思迟击钵。
只向语边寻，那解默时说。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。